*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 7ης Φεβρουαρίου 1989

για την ανάκληση της απόφασης 89/13/ΕΟΚ σχετικά με το καθεστώς που ισχύει σε ορισμένες περιοχές του εδάφους της Γαλλικής Δημοκρατίας όσον αφορά την κλασική πανώλη των χοίρων

(Το κείμενο στη γαλλική γλώσσα είναι το μόνο αυθεντικό)

(89/112/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 80/1095/ΕΟΚ του Συμβουλίου της 11ης Νοεμβρίου 1980 που καθορίζει τις συνθήκες που προορίζονται να καταστήσουν και να διατηρήσουν την επικράτεια της Κοινότητας απρόσβλητη από την κλασική πανώλη των χοίρων (1), όπως τροποποιήθηκε τελευταία από την οδηγία 87/487/ΕΟΚ (2), και ιδίως το άρθρο 8 παράγραφος 3,

Εκτιμώντας:

ότι με την απόφαση 88/567/ΕΟΚ (3) η Επιτροπή ενέκρινε το σχέδιο για την ταχεία εξάλειψη της κλασικής πανώλης των χοίρων που υπεβλήθη από τη Γαλλική Δημοκρατία, και ότι αυτό το σχέδιο καταρτίστηκε για να συμπληρώσει την εξάλειψη της κλασικής πανώλης των χοίρων·

ότι, μετά από τη θετική εξέλιξη της κατάστασης όσον αφορά την ασθένεια, η Επιτροπή εξέδωσε την απόφαση 87/361/ΕΟΚ (4), όπως τροποποιήθηκε τελευταία από την απόφαση 88/631/ΕΟΚ (5), με την οποία αναγνωρίζονται ορισμένα μέρη του εδάφους της Γαλλικής Δημοκρατίας ως επίσημα απαλλαγμένα από την κλασική πανώλη των χοίρων·

ότι επανεμφανίσθηκαν κρούσματα της κλασικής πανώλης των χοίρων κατά τη διάρκεια των μηνών Νοεμβρίου και Δεκεμβρίου 1988 σε τμήματα του εδάφους της Γαλλικής Δημοκρατίας τα οποία είχαν αναγνωριστεί ως περιοχές επίσημα απαλλαγμένες από την κλασική πανώλη των χοίρων στο πλαίσιο της εξάλειψης·

ότι τα κρούσματα που διαπιστώθηκαν συνδέονται μεταξύ τους επιζωοτικά και ότι εμφανίστηκαν σε έξι συγκεκριμένα διοικητικά διαμερίσματα τα οποία βρίσκονται σε μια περιορισμένη γεωγραφική περιοχή·

ότι οι γαλλικές αρχές έλαβαν όλα τα αναγκαία μέτρα για να ελέγξουν την ασθένεια και κάθε κίνηση χοίρων και προϊόντων χοιρείου κρέατος από τα εν λόγω τμήματα του εδάφους που είναι εκτεθειμένα σε κινδύνους μόλυνσης·

ότι, με την απόφαση 89/13/ΕΟΚ (6), η Επιτροπή διατήρησε για ορισμένες περιοχές του γαλλικού εδάφους το καθεστώς των επίσημα απαλλαγμένων από την κλασική πανώλη των χοίρων μέχρι τις 7 Φεβρουαρίου 1989, μέχρι να διευκρινιστεί η κατάσταση και να εγκριθούν τα κατάλληλα μέτρα·

ότι, μετά την ικανοποιητική εξέλιξη της κατάστασης σχετικά με την ασθένεια, είναι δυνατό να ανακληθεί η απόφαση 89/13/ΕΟΚ για να επιβεβαιωθεί για ορισμένες περιοχές του εδάφους της Γαλλικής Δημοκρατίας το καθεστώς των επίσημα απαλλαγμένων από την κλασική πανώλη των χοίρων όπως καθορίστηκε από την απόφαση 87/361/ΕΟΚ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ανακαλείται η απόφαση 89/13/ΕΟΚ.

Άρθρο 2

Η παρούσα απόφαση απευθύνεται στη Γαλλική Δημοκρατία.

Βρυξέλλες, 7 Φεβρουαρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 325 της 1. 12. 1980, σ. 1.

(2) ΕΕ αριθ. L 280 της 3. 10. 1987, σ. 24.

(3) ΕΕ αριθ. L 310 της 16. 11. 1988, σ. 35.

(4) ΕΕ αριθ. L 194 της 15. 7. 1987, σ. 31.

(5) ΕΕ αριθ. L 350 της 20. 12. 1988, σ. 57.

(6) ΕΕ αριθ. L 7 της 10. 1. 1989, σ. 34.